
Universitatea din București, semnatara Cartei Diversității din România

Universitatea din București este noua semnatară a Cartei Diversității din România în semn de recunoaștere și promovare a diversității sociale. Universitatea din București își reafirmă astfel misiunea deja asumată pentru ca, atât în cadrul comunității sale academice, cât și în societate- prin generațiile pe care le formează-, diversitatea, respectarea demnității umane, promovarea egalității de șanse și a incluziunii sociale să devină valori și principii de acțiune constantă. 
Astfel, prin semnarea Cartei Diversității Universitatea din București se angajează,:
1. Să dezvolte o cultură organizațională bazată pe respect reciproc, încredere, recunoașterea și valorificarea diferențelor și aptitudinilor individuale;
2. Să aplice principiile non-discriminării și egalității de șanse în procesele decizionale și în managementul resurselor umane cu focus special pe recrutarea, formarea, remunerarea și promovarea profesională a angajaților;
3. Să reflecte diversitatea societății românești sub toate formele ei în procesele de management și resurse umane;
4. Să deruleze un program de sensibilizare/ conștientizare și formare a echipei de management și a angajaților în legătură cu beneficiile diversității;
5. Să comunice angajamentul său în favoarea non-discriminării și a diversității și să-și informeze angajații și grupurile cointeresate despre rezultatele practice ale prezentului angajament;
6. Să monitorizeze anual progresele înregistrate în atingerea obiectivelor Cartei Diversității;
7. Să prezinte în rapoarte și alte publicații angajamentul organizației față de non-discriminare și diversitate, menționând acțiuni concrete, practici și rezultate.
De altfel, Universitatea din București a întreprins în mod constant activități care să asigure un climat incluziv și sigur, atât pentru studentele și studenții săi, cât și pentru cadrele didactice ale instituției, fiind angajată în protejarea și promovarea unor valori și principii umaniste care așază omul, demnitatea umană și împlinirea potențialului uman în centrul activităților sale de educație, formare și cercetare.
„Semnarea de către Universitatea din București a Cartei Diversității din România nu este deloc întâmplătoare. Ea vine să confirme, și de data aceasta, misiunea ferm asumată de instituția noastră cu privire la promovarea multiculturalității și diversității în cadrul comunității noastre academice. Pe lângă strategiile de incluziune și de sprijin al categoriilor defavorizate pe care le implementează și le promovează constant, Universitatea din București se află și într-un permanent proces de adaptare și de internaționalizare care presupune tocmai promovarea diversității culturale și lingvistice a unei comunități academice tot mai cosmopolite.
Trebuie să menționez că Universitatea din București a fost prima care, prin Facultatea de Sociologie și Asistență Socială, a adoptat și implementat măsurile afirmative pentru romi la începutul anilor ’90. Modelul a fost extins imediat în mai multe facultăți și preluat, apoi, ca politică publică națională. Universitatea a continuat în timp cu diverse alte măsuri și proiecte care să facă din comunitatea noastră academică una inclusivă, care prețuiește diversitatea și o promovează. Dau doar exemplul proiectelor de dezvoltare instituțională destinate studenților cu dizabilități, al proiectului SEED (Sprijin Educațional pentru Elevi Defavorizați), menit să sprijine tinerii elevi meritoși proveniți din comunități dezavantajate sau al proiectului ATHENA, prin care promovăm și sprijinim diversitatea de gen în Universitatea noastră. 
Mai mult, în completarea unei rețele de colaborări internaționale extinse și în întâmpinarea inițiativei de constituire a alianțelor de universități europene, cu un rol fundamental în consolidarea unei identități europene reale, Universitatea noastră este membră CIVIS, o alianță de 11 universități europene prestigioase. Universitatea din București se implică astfel activ în promovarea parteneriatului cu Africa, consolidându-și și astfel viziunea privind promovarea multiculturalității la nivelul învățământului superior european, regional și global”, a remarcat prof. univ. dr. Marian Preda, rectorul Universității din București.
Astfel, Universitatea din București depune, prioritar, eforturi consistente și constante pentru a asigura și a promova atât o educație incluzivă de calitate, cât și un mediu de lucru incluziv în cadrul comunității sale universitare. 
ATHENA, SEED sau BlindHub, doar trei dintre demersurile Universității din București în direcția consolidării diversității și a unei comunități incluzive
De exemplu, în cadrul proiectului ATHENA a fost elaborat Planul de egalitate de gen în Universitatea din București care prevede o serie de măsuri și acțiune menite să creeze un climat educațional incluziv și sigur pentru toate categoriile de studenți, profesori și personal non-academic. Planul conține, printre altele, detalii cu privire la prevenirea și combaterea hărțuirii sexuale și a discriminării pe criteriul de gen și propune soluții pentru situațiile de acest tip.
„Salutăm decizia Universității din București de a sprijini platforma Cartei Diversității, un proiect unic în România care își propune să motiveze organizațiile și instituțiile semnatare să recunoască și să extindă avantajele integrării diversității în practicile organizaționale și de resurse umane”, a declarat Dana Oancea, Co-fondator și Project Manager al Cartei Diversității din România.
Mai mult, Universitatea din București, prin Facultatea de Științe Politice, a pus bazele Centrului pentru Politicile Egalității de Șanse. Acesta este o entitate academică de cercetare științifică, învățământ și expertiză, cu vocație internațională și interdisciplinară, ce are ca misiune investigarea proceselor de democratizare și definire a cetățeniei, de elaborare și evaluare a politicilor publice, precum și a proceselor sociale de construcție a diferențelor de gen, clasă, etnie, rasă, apartenență sexuală și a altor forme de ierarhizare socială. Centrul completează programul masteral Politicile egalității de șanse în context românesc și european de la Facultatea de Științe Politice a Universității din București.
De asemenea, în parteneriat cu Asociația Nevăzătorilor din România și cu Fundația Orange, Universitatea din București a implementat proiectul BLINDHub. Destinat să faciliteze inserția persoanelor cu deficiențe de vedere în mediul universitar și pe piața muncii, proiectul răspunde nevoilor celor peste 50.000 de persoane cu deficiențe de vedere și apte de muncă din România. Componenta principală a proiectului o reprezintă aplicația mobilă BLINDHub în care beneficiarii își vor putea crea gratuit un profil profesional complet în baza unui video CV. 
În plus, prin Fundația „Virtute et Sapientia”, Universitatea din București a inițiat și implementează, începând cu anul 2021, programului SEED (Sprijin Educațional pentru Elevi Defavorizați), prin care anual sunt sprijiniți – prin programe de mentorat, facilitarea accesului la tehnologie și acoperirea unor nevoie educaționale – tineri liceeni cu potențial proveniți din comunități dezavantajate, în vederea asigurării continuării studiilor. 
Elevii acceptați în programul UB SEED beneficiază, timp de 5 ani școlari, de cursuri online, activități/evenimente, mentorat, sprijin material și/sau financiar, iar rezultatele sunt vizibile: prima generație de elevi SEED – cei 33 de elevi susținuți de Fundația „Virtute et Sapientia” a Universității din București prin programul SEED – a obținut, la probele Evaluării Naționale din iunie 2022, rezultate bune și foarte bune. De exemplu, cel mai performant elev din prima generație „SEED” a obținut o medie de 9,80 la probele Evaluării Naționale din iunie 2022, iar alți șase elevi au obținut medii peste 9.
Nu în ultimul rând, menționăm că, pe parcursul ultimilor ani, prin intermediul unor proiecte de dezvoltare instituțională au fost implementate mai multe măsuri concrete în vederea incluziunii persoanelor cu dizabilități –studenți, profesori și personal administrativ–, consolidând, totodată, cadrul instituțional pentru promovarea unei culturi a incluziunii în Universitatea din București.  Astfel, au fost realizate lucrări de accesibilizare și modernizare a infrastructurii de acces în spațiile facultăților UniBuc, a fost extins sistemul de ghidaj cu tehnologie step-hear pentru persoane cu deficiențe de vedere și au fost organizate o serie de traininguri pentru cadrele didactice și personalul administrativ al UB în domeniul incluziunii educaționale și sociale.

Despre Carta Diversității din România
Carta Diversității din România este o inițiativă care reunește la aceeași masă grupuri cointeresate dintre cele mai diverse și care propune semnatarilor săi o platformă colaborativă de acțiune, dezbatere și schimb de bune practici în jurul managementului diversității. Carta Diversității are 189 de semnatari, acoperind circa 230.000 de angajați care și-au asumat public principiile Cartei. Detalii despre aderare și programele Cartei pot fi accesate pe www.cartadiversitatii.ro. 

